ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Ιουλίου 1993 σχετικά με την τροποποίηση της συμφωνίας μεταξύ της Ευρωπαϊκής Οικονομικής Κοινότητας, του Βασιλείου της Νορβηγίας και του Βασιλείου της Σουηδίας στον τομέα της πολιτικής αεροπορίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 84 παράγραφος 2,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας:

ότι η απόφαση 92/384/ΕΟΚ του Συμβουλίου σχετικά με τη σύναψη συμφωνίας μεταξύ της Ευρωπαϊκής Οικονομικής Κοινότητας του Βασιλείου της Νορβηγίας και του Βασιλείου της Σουηδίας στον τομέα της πολιτικής αεροπορίας(2) καθιερώνει ομοιόμορφο σύστημα κανόνων σχετικά με την πρόσβαση στην αγορά, την αεροπορική μεταφορική ικανότητα καθώς και τον καθορισμό των τιμών στον τομέα της πολιτικής αεροπορίας-

ότι, από τη σύναψη της συμφωνίας αυτής και μετά, έχει θεσπιστεί στην Κοινότητα νέα νομοθεσία στον τομέα της πολιτικής αεροπορίας και ότι το άρθρο 12 της συμφωνίας προβλέπει την ενσωμάτωση στην εν λόγω συμφωνία των τροποποιήσεων που επέρχονται στην νομοθεσία κάθε μέρους-

ότι υπό αυτές τις εξαιρετικές περιστάσεις κρίνεται σκόπιμο να τροποποιηθεί το άρθρο 19 της συμφωνίας ώστε να εξασφαλιστεί το ότι ο στόχος της συμφωνίας, δηλαδή ένα ομοιόμορφο σύστημα κανόνων που θα ισχύει σε όλη την Κοινότητα, τη Νορβηγία και τη Σουηδία, θα πληρούται και μετά την έναρξη ισχύος συμφωνίας μεταξύ της Κοινότητας και των χωρών ΕΖΕΣ για τον Ευρωπαϊκό Οικονομικό Χώρο-

ότι το Συμβούλιο αποφάσισε στη σύνοδο του στις 22 Ιουλίου 1993 ότι πρέπει να γίνουν οι τροποποιήσεις αυτές και εξουσιοδότησε την Επιτροπή για την διεξαγωγή των διαπραγματεύσεων με τη Νορβηγία και τη Σουηδία με σκοπό την ανάλογη τροποποίηση της συμφωνίας-

ότι η Επιτροπή πραγματοποίησε τις διαπραγματεύσεις σε στενή συνεργασία και συντονισμό με τα κράτη μέλη καθ' όλη τη διαπραγματευτική διαδικασία,

ΑΠΟΦΑΣΙΣΕ ΤΑ ΑΚΟΛΟΥΘΑ:

Άρθρο 1

Εγκρίνεται, εξ ονόματος της Κοινότητας, η απόφαση της μεικτής επιτροπής, που έχει ιδρυθεί δυνάμει του άρθρου 13 της συμφωνίας μεταξύ της Ευρωπαϊκής Οικονομικής Κοινότητας, του Βασιλείου της Νορβηγίας και του Βασιλείου της Σουηδίας στον τομέα της πολιτικής αεροπορίας, να ενσωματώσει τη νομοθεσία που θεσπίζεται στην Κοινότητα μετά την ολοκλήρωση των διαπραγματεύσεων της εν λόγω συμφωνίας.

Η απόφαση της μεικτής επιτροπής επισυνάπτεται στην παρούσα απόφαση.

Άρθρο 2

Εγκρίνεται, εξ ονόματος της Κοινότητας, η συμφωνία μεταξύ της Ευρωπαϊκής Οικονομικής Κοινότητας, του Βασιλείου της Νορβηγίας και του Βασιλείου της Σουηδίας για την τροποποίηση του άρθρου 19 παράγραφος 3 της συμφωνίας στον τομέα της πολιτικής αεροπορίας.

Το κείμενο της συμφωνίας επισυνάπτεται στην παρούσα απόφαση.

Άρθρο 3

Ο Πρόεδρος του Συμβουλίου διεκπεραιώνει τις αναγκαίες διατυπώσεις όπως ορίζει το άρθρο 23 της συμφωνίας.

Άρθρο 4

Η παρούσα απόφαση αρχίζει να ισχύει την επόμενη της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 22 Ιουλίου 1993.

Για το Συμβούλιο Ο Πρόεδρος M. OFFECIERS-VAN DE WIELE

(1) Γνώμη που διατυπώθηκε στις 16 Ιουλίου 1993 (δεν έχει ακόμη δημοσιευτεί στην Επίσημη Εφημερίδα).

(2) ΕΕ αριθ. L 200 της 18. 7. 1992, σ. 20.

ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ της 26ης Μαρτίου 1993

Ι Σύμφωνα με το άρθρο 12 παράγραφος 3 της συμφωνίας μεταξύ της Ευρωπαϊκής Οικονομικής Κοινότητας, του Βασιλείου της Νορβηγίας και του Βασιλείου της Σουηδίας στον τομέα της πολιτικής αεροπορίας, η μεικτή επιτροπή αποφάσισε ότι οι ακόλουθοι κανονισμοί και οδηγία ενσωματώνονται στη συμφωνία και προστίθενται στνον κατάλογο του παραρτήματος Ι:

21. (ΕΟΚ) αριθ. 2407/92

Κανονισμός (ΕΟΚ) αριθ. 2407/92 του Συμβουλίου της 23ης Ιουλίου 1992 για την έκδοση αδειών των αερομεταφορέων.

Άρθρα 1-18.

22. (ΕΟΚ) αριθ. 2408/92

Κανονισμός (ΕΟΚ) αριθ. 2408/92 του Συμβουλίου της 23ης Ιουλίου 1992 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

Άρθρα 1-15.

Ο κατάλογος των αερολιμένων πρώτης κατηγορίας ο οποίος παρατίθεται στο παράρτημα Ι του παρόντος κανονισμού συμπληρώνεται με τα ακόλουθα:

- Νορβηγία: σύστημα αερολιμένων του Όσλο,

- Σουηδία: σύστημα αερολιμένων της Στοκχόλμης.

Ο κατάλογος των συστημάτων αερολιμένων ο οποίος παρατίθεται στο παράρτημα ΙΙ του παρόντος κανονισμού συμπληρώνεται με τα ακόλουθα:

- Νορβηγία: Όσλο - Fornebu/Gardermoen,

- Σουηδία: Στοκχόλμη - Arlanda/Bromma.

23. (ΕΟΚ) αριθ. 2409/92

Κανονισμός (ΕΟΚ) αριθ. 2409/92 του Συμβουλίου της 23ης Ιουλίου 1992 για τους ναύλους και τα κόμιστρα των αεροπορικών γραμμών.

Άρθρα 1-11.

24. (ΕΟΚ) αριθ. 1284/91

Κανονισμός (ΕΟΚ) αριθ. 1284/91 του Συμβουλίου της 14ης Μαΐου 1991 για την τροποποίηση του κανονισμού (ΕΟΚ) αριθ. 3975/87 για τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών.

Άρθρο 1.

Οι αναφορές στα άρθρα 85 ή 86 του κανονισμού αυτού θεωρούνται ως αναφορές στα άρθρα 4 ή 5, αντίστοχα, της παρούσας συμφωνίας.

25. (ΕΟΚ) αριθ. 2410/92

Κανονισμός (ΕΟΚ) αριθ. 2410/92 του Συμβουλίου της 23ης Ιουλίου 1992 για την τροποποίηση του κανονισμού (ΕΟΚ) αριθ. 3975/87 για τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών.

Άρθρο 1.

Οι αναφορές στα άρθρα 85 ή 86 του κανονισμού αυτού θεωρούνται ως αναφορές στα άρθρα 4 ή 5, αντίστοιχα, της παρούσας συμφωνίας.

26. (ΕΟΚ) αριθ. 2411/92

Κανονισμός (ΕΟΚ) αριθ. 2411/92 του Συμβουλίου της 23ης Ιουλίου 1992 για την τροποποίηση του κανονισμού (ΕΟΚ) αριθ. 3976/87 για την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών.

Άρθρο 1.

Οι αναφορές στα άρθρα 85 ή 86 του κανονισμού αυτού θεωρούνται ως αναφορές στα άρθρα 4 ή 5, αντίστοιχα, της παρούσας συμφωνίας.

27. (ΕΟΚ) αριθ. 3922/91

Κανονισμός (ΕΟΚ) αριθ. 3922/91 του Συμβουλίου της 16ης Δεκεμβρίου 1991 για την εναρμόνιση των τεχνικών κανόνων και των διοικητικών διαδικασιών στον τομέα της πολιτικής αεροπορίας.

Άρθρα 1-3, 5-11 και 13.

28. 91/670/ΕΟΚ

Οδηγία του Συμβουλίου της 16ης Δεκεμβρίου 1991 για την αμοιβαία αποδοχή των αδειών άσκησης επαγγέλματος και προσωπικού της πολιτικής αεροπορίας.

Άρθρα 1-7.

29. (ΕΟΚ) αριθ. 95/93

Κανονισμός (ΕΟΚ) αριθ. 95/93 του Συμβουλίου της 18ης Ιανουαρίου 1993 για τους κοινούς κανόνες κατανομής του διαθέσιμου χρόνου στους κοινοτικούς αερολιμένες.

Άρθρα 1-13.

Το έδαφος του Svalbard εξαιρείται από την εφαρμογή των κανονισμών και της οδηγίας που αναφέρονται ανωτέρω.

ΙΙ Για να διασφαλιστεί η ορθή λειτουργία της συμφωνίας, η μεικτή επιτροπή, σύμφωνα με το άρθρο 12 παράγραφος 3, συνιστά στα συμβαλλόμενα μέρη να τροποποιήσουν τη συμφωνία όπως ορίζεται στο παράρτημα της παρούσας απόφασης.

ΙΙΙ Σύμφωνα με το άρθρο 14 παράγραφος 3 της συμφωνίας, η απόφαση που αναφέρεται στο μέρος Ι υπόκειται σε έγκριση ή επικύρωση από τα συμβαλλόμενα μέρη σύμφωνα με τις οικείες διαδικασίες τους.

Η παρούσα απόφαση τίθεται σε ισχύ την 1η Ιουλίου 1993 ή την ημερομηνία κατά την οποία κατατέθηκε το τελευταίο έγγραφο επικύρωσης σύμφωνα με το άρθρο 23 παράγραφος 3 της συμφωνίας, ανάλογα με το ποια ημερομηνία είναι μεταγενέστερη.